CELEX: 
Language: fi
Date: 2022-05-25 00:00:00
Title: KOMISSION TÄYTÄNTÖÖNPANOPÄÄTÖS, Xinchang Burong Machinery Co. Ltd:n ennen 31 päivää lokakuuta 2019 valmistamien tiettyjen kaasupullojen markkinoilta poistamista koskevasta Ranskan toteuttamasta toimenpiteestä, Euroopan parlamentin ja neuvoston direktiivin 2010/35/EU 31 artiklan 1 kohdan nojalla

KOMISSION TÄYTÄNTÖÖNPANOPÄÄTÖS,
            
            
               annettu 25.5.2022,
            
            
               Xinchang Burong Machinery Co. Ltd:n ennen 31 päivää lokakuuta 2019 valmistamien tiettyjen kaasupullojen markkinoilta poistamista koskevasta Ranskan toteuttamasta toimenpiteestä, Euroopan parlamentin ja neuvoston direktiivin 2010/35/EU 31 artiklan 1 kohdan nojalla
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kuljetettavista painelaitteista sekä neuvoston direktiivien 76/767/ETY, 84/525/ETY, 84/526/ETY, 84/527/ETY ja 1999/36/EY kumoamisesta 16 päivänä kesäkuuta 2010 annetun Euroopan parlamentin ja neuvoston direktiivin 2010/35/EU
                  1
                ja erityisesti sen 31 artiklan 1 kohdan,
            
            
               sekä katsoo seuraavaa:
            
            
               (1)Ranskan markkinavalvontaviranomainen suoritti elokuussa 2019 osana Euroopan parlamentin ja neuvoston asetuksen (EY) N:o 765/2008
                  2
                16–26 artiklan säännösten ja Euroopan parlamentin ja neuvoston direktiivin 2010/35/EU
                  3
                30 artiklan säännösten mukaisesti toteutettua kuljetettavien painelaitteiden markkinavalvontaa tutkinnan, joka koski Xinchang Burong Machinery Co. Ltd:n (Kiina) valmistamaa painekaasupulloa. Kaasupullon maahantuojia ja jälleenmyyjiä olivat VZ Trend Goods GmbH (Saksa) ja Alsino GmbH (Saksa), ja niitä myytiin verkossa osoitteessa www.amazon.fr (Ranska) tavaramerkillä ”PARTY FACTORY”.
            
            
               (2)Ranskan markkinavalvontaviranomainen tutki asiaa direktiivin 2008/68/EY
                  4
                liitteessä I olevassa I.1 jaksossa, EN ISO 11118:2015 -standardissa ja direktiivin 2010/35/EU 4 ja 6 artiklassa vahvistettujen valmistukseen ja markkinoille saattamiseen sovellettavien sääntöjen mukaisesti. Tutkinnassa kävi ilmi, että tuotteelle ei ollut tehty vaatimustenmukaisuuden arviointia ja että siinä oli epäasianmukainen pii-merkintä. Lisäksi valmistajalla ei ollut direktiivin 2008/68/EY liitteessä I olevan I.1 jakson 1.8.7.3 ja 1.8.7.4 kohdan mukaisesti vaadittuja alkutarkastusta ja testausta koskevia todistuksia eikä valmistuksen valvontaa koskevia todistuksia.
            
            
               (3)Ranskan markkinavalvontaviranomainen testasi nimettömästi ostetun kaasupullon. Testausselosteesta nro 2019-6-RSPT-XBN-V2 käy ilmi useita vaatimustenvastaisuuksia sekä fyysinen vika, joka olisi voinut vaarantaa käyttäjien terveyden ja turvallisuuden.
            
            
               (4)Yksi testausselosteessa yksilöity direktiivin 2010/35/EU 6 artiklan 3 kohtaan liittyvä vaatimustenvastaisuus oli se, ettei tuotteen vaatimustenmukaisuustodistuksessa ollut mainittu maahantuojan nimeä ja yhteysosoitetta, mikä esti jälleenmyyjiä noudattamasta velvoitetta saattaa markkinoille ainoastaan sellaisia kuljetettavia painelaitteita, joiden mukana on vaatimustenmukaisuustodistus sekä maahantuojan yhteysosoite mainitun direktiivin 7 artiklan 1 kohdan mukaisesti.
            
            
               (5)Toinen testausselosteesta ilmi käynyt vaatimustenvastaisuus oli se, että ilmoitetun laitoksen Technická inšpekcia (Slovakia) 9 päivänä marraskuuta 2018 antamaan tyyppihyväksyntätodistukseen, jonka numero on 602/5/2018, ei sisältynyt täydellistä luetteloa teknisten asiakirjojen asiaankuuluvista osista, kuten direktiivin 2008/68/EY liitteessä I olevan I.1 jakson 1.8.7.2.3 kohdassa vaaditaan.
            
            
               (6)Tyyppihyväksyntätodistuksessa nro 602/5/2018 ei mainittu heliumia niiden kaasujen joukossa, joille kaasupullon venttiili oli hyväksytty. Sen vuoksi kaasupulloa ei olisi saanut täyttää heliumilla.
            
            
               (7)Valmistajan kaasupulloon kiinnittämä merkintä ei ollut kreikkalaisen pii-kirjaimen fyysisen muodon osalta direktiivin 2010/35/EU 15 artiklan mukainen. Se ei ollut myöskään direktiivin 2008/68/EY liitteessä I olevan I.1 jakson 6.2.2.8 kohdan vaatimusten eikä EN ISO 11118:2015 -standardin 12.2.2 kohdan mukainen pii-merkinnän korkeuden osalta eikä sanojen ”EI SAA TÄYTTÄÄ UUDELLEEN” osalta. Merkintä ei myöskään täyttänyt direktiivin 2008/68/EY liitteessä I olevan I.1 jakson 6.2.2.7.2–6.2.2.7.4 kohdan eikä EN ISO 11118:2015 -standardin vaatimuksia esitettävien tietojen osalta. Käyttöpainetta koskeva merkintä puuttui, ja viitestandardi sekä ilmoitetun laitoksen numero oli ilmoitettu virheellisesti. Myös ”syttymättömien, myrkyttömien kaasujen” merkin mitat olivat pienemmät kuin direktiivin 2008/68/EY liitteessä I olevan I.1 jakson 5.2.2.2.1.1.2 kohdassa vahvistetut mitat.
            
            
               (8)Pakkauksessa oleva merkintä oli myös vaatimustenvastainen siltä osin, että siinä oli CE-merkintä, jota ei sallita direktiivissä 2010/35/EU, ja ilmoitetun laitoksen numero oli väärä.
            
            
               (9)Testattavassa kaasupullossa oli kaulan pohjan juotoskohdassa halkeama. Kiteiden esiintyminen osoitti, että pullo oli vuotanut.
            
            
               (10)Ranskan markkinavalvontaviranomainen ilmoitti tuojalle ja jälleenmyyjälle tutkinnassa havaituista vaatimustenvastaisuuksista. Kyseiset talouden toimijat eivät kuitenkaan antaneet asianmukaista vastausta.
            
            
               (11)Ilmoitettu laitos Technická inšpekcia (Slovakia) antoi 31 päivänä lokakuuta 2019 uuden hyväksyntätodistuksen.
            
         
         
            
               (12)Ranskan markkinavalvontaviranomainen poisti direktiivin 2010/35/EU 30 artiklan 4 kohdan mukaisesti väliaikaisesti markkinoilta ennen 31 päivää lokakuuta 2019 valmistetut kaasupullot ja ilmoitti toimenpiteestä komissiolle ja jäsenvaltioille. Päätös julkaistiin 3 päivänä tammikuuta 2020.
            
            
               (13)Ruotsin siviilivalmiusvirasto esitti 23 päivänä tammikuuta 2020 vastaväitteen yhdestä Ranskan markkinavalvontaviranomaisen laatiman testausselosteen havainnoista. Vastaväitteen johdosta sovellettiin direktiivin 2010/35/EU 31 artiklan 1 kohtaa, jonka mukaan komission on jäsenvaltioita ja asianomaisia talouden toimijoita kuultuaan annettava asiasta päätös.
            
            
               (14)Komissio pyysi 15 päivänä huhtikuuta 2021 jäsenvaltioita, valmistajaa ja maahantuojia esittämään näkemyksensä asiasta, erityisesti Ranskan markkinavalvontaviranomaisen hyväksymän toimenpiteen asianmukaisuudesta ja tuotteen aiheuttamasta riskistä.
            
            
               (15)Komissio esitteli asian 10 päivänä kesäkuuta 2021 direktiivin 2010/35/EU 28 artiklan b alakohdan mukaisesti perustetulle markkinavalvontaviranomaisten hallinnollisen yhteistyön ryhmälle. Komissio esitteli asian 14 päivänä kesäkuuta 2021 direktiivin 2008/68/EY 8 a artiklan 4 kohdan mukaisesti perustetulle vaarallisten aineiden kuljetuksia käsittelevälle asiantuntijaryhmälle.
            
            
               (16)Kuulemismenettelyssä saatiin kannanottoja kuudelta jäsenvaltiolta, mutta ei yhdeltäkään talouden toimijalta. Komissiolle toimitetuissa lausunnoissa vahvistettiin, että tuotteessa oli pakkauksia, asiakirjoja, merkintöjä ja etiketöintiä, alkutarkastusta ja testausta sekä valmistuksen valvontaa koskevien vaatimusten vastaisuuksia. Lisäksi kyseinen kaasupullo aiheutti selvästi riskin käyttäjien turvallisuudelle. Yksikään jäsenvaltio ei pitänyt Ranskan markkinavalvontaviranomaisen toteuttamaa toimenpidettä perusteettomana.
            
            
               (17)Ranskan markkinavalvontaviranomaisen toimittaman näytön tarkastelu vahvistaa, että edellä mainitut heliumpullot eivät täytä direktiivissä 2008/68/EY ja direktiivissä 2010/35/EU asetettuja vaatimuksia. Kyseiset heliumpullot aiheuttavat näin ollen selvän riskin käyttäjien turvallisuudelle, ja ne olisi vedettävä pois markkinoilta.
            
            
               (18)Tässä päätöksessä säädetyt toimenpiteet ovat vaarallisten aineiden sisämaankuljetuksista 24 päivänä syyskuuta 2008 annetun Euroopan parlamentin ja neuvoston direktiivin 2008/68/EU 9 artiklalla perustetun komitean lausunnon mukaiset,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Ranskan toteuttama toimenpide, jolla poistetaan markkinoilta Xinchang Burong Machinery Co. Ltd:n ennen 31 päivää lokakuuta 2019 valmistama kaasupullotyyppi BR1C, jolla on seuraavat ominaisuudet:
            
            
               - kaasupullon tyyppi: kertatäyttöinen,
            
            
               - täytetty kaasulla: UN 1046 – HELIUM, PAINEISTETTU,
            
            
               - käyttöpaine: PW = 12 baaria,
            
            
               - hydraulinen testipaine: PH = 28 baaria, 
            
            
               - lämpötilaväli: TS= -20/+ 60 °C, 
            
            
               - tilavuus: V= 0,75 l,
            
            
               on perusteltu.
            
            
            
               2 artikla
            
            
               Tämä päätös on osoitettu kaikille jäsenvaltioille.
            
         
         
            
               Tehty Brysselissä 25.5.2022
            
            
               
                     Komission puolesta
               
               
                     Adina-Ioana VĂLEAN
                     Komission jäsen
               
            
            
                     
                        
                           
                     
                  
               
         
         
            
                  
                     (1)
                  
                        EUVL L 165, 30.6.2010, s. 1.
               
               
                  
                     (2)
                  
                        Euroopan parlamentin ja neuvoston asetus (EY) N:o 765/2008, annettu 9 päivänä heinäkuuta 2008, akkreditoinnin vaatimusten vahvistamisesta ja asetuksen (ETY) N:o 339/93 kumoamisesta (EUVL L 218, 13.8.2008, s. 30).
               
               
                  
                     (3)
                  
                        Euroopan parlamentin ja neuvoston direktiivi 2010/35/EU, annettu 16 päivänä kesäkuuta 2010, kuljetettavista painelaitteista sekä neuvoston direktiivien 76/767/ETY, 84/525/ETY, 84/526/ETY, 84/527/ETY ja 1999/36/EY kumoamisesta (EUVL L 165, 30.6.2010, s. 1).
               
               
                  
                     (4)
                  
                        Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista (EUVL L 260, 30.9.2008, s. 13).